Музыкэм и пащтыхь
Санкт-Петербург щагъэлъапIэ дирижёр телъыджэ Темыркъан Юрий
Дыгъэгъазэм и 15-м зи ныбжьыр илъэс 80 ирикъуа, Санкт-Петербург дэт Академическэ филармонием и оркестрым и унафэщI икIи и дирижёр нэхъыщхьэ, дуней псом щыцIэрыIуэ ди лъахэгъу, профессор Темыркъан Юрий Хьэту и къуэр ягъэлъэпIащ. Филармонием абы и щIыхькIэ щекIуэкIа «Гъуазджэм и утыку» зыфIаща фестивалым Темыркъаным ехъуэхъуну къэкIуащ УФ-м и Президент Путин Владимир.
«Си гуапэ дыдэщ дунейпсо макъамэ гъуазджэм зи цIэ щыIуа цIыху щэджащэхэр зыщIэта мы унэ лъапIэм сыкъыщIыхьэну. СэркIэ пщIэ лейуэ къызолъытэ абы нобэ зи махуэшхуэр щызыгъэлъапIэ Юрий Хьэту и къуэм сехъуэхъунри, — жиIащ Президентым. — ЩIэгъэтхъэныгъэ закъуи хэмылъу, мы унэ телъыджэм щызэхахащ дунейпсо мыхьэнэ зиIэ «вагъуэшхуэхэм» я макъхэр. Шэч хэмылъу, абыхэм язщ нобэ дгъэлъапIэ цIыхури. Дигуми ди псэми къабгъэдэкIыу уи махуэшхуэмкIэ дынохъуэхъу, Юрий Хатуевич! Уэ пхуэдэ цIыхухэм я фIыгъэкIэ дэ (иджыпсту сызытепсэлъыхьыр макъамэр зи IэщIагъэу щымыт цIыху къызэрыкIуэхэращ) гъащIэм ухэзыIэтыкI музыкэм и дуней гъунэншэм дыкъыщохутэ. Абы и лъагагъымрэ гъунэ зэримыIэмрэ зыхыдощIэ. Уи Iэзагъым псалъэм пхуимыгъэзагъэ гурыщIэ куухэр щызекIуэ дуней къызэIутхыну Iэмал къыдет. Абы къыхэкIыу, уи зэфIэкIым и хьэтыр зылъагъу цIыху щэрэ-минхэм, мелуанхэм къабгъэдэкIыу фIыщIэ пхузощI.
Темыркъаныр куэдым хуэIэзэ цIыхущ. Ар икIи егъэджакIуэщ, икIи псапащIэщ, иджыпсту къежьа псалъэщIэ къэбгъэщхьэпэмэ, гупыж дахэ зыщI волонтёрхэм ящыщщ. Абы и фIыгъэкIэ фестивалы-щIэ куэд гъуэгу техьащ, иджыпсту екIуэкIри апхуэдэхэм я щапхъэщ. Абдежи къыщымыувыIэу, макъамэм хуэIэзэ щIалэгъуалэм защIэзыгъакъуэ грантхэр егъэлажьэ.
Псори зи фIыгъэр Темыркъанращ. Сыту жыпIэмэ, дуней псом щыцIэрыIуэ макъамэгъэIу гупхэм ядэлажьэу щытми, ар сыт щыгъуи иужь итащ ди къэралым и музыкэ гъуазджэр зэрыригъэфIэкIуэным. Сыт щыгъуи езым и унэ хуэдэу къилъытэу, Урысейм ЩIыхь зиIэ и оркестрым и филармонием щылэ-жьащ. Шэч хэлъкъым, ди «макъамэ унэм» апхуэдэ бысым щIэсыху, ар зыхуей хуэзауэ зэрыщытынум.
Зэманым дыщриплъэжкIэ, маэстрэм и IэнатIэр илъэс 30 хъуауэ ирихьэкIыу къыщIокI. Ауэ абы и пэ ита цIыху щэджащэ, дирижёр Мравинскэм а къулыкъур нэхъыбэжрэ зэрихьащ. Дэри гугъэ дахэ диIэщ Темыркъан Юрий дяпэкIи и Iэзагъым дыщигъэгуфIыкIыу илъэс куэдкIэ тхуэлэжьэну. ФIыщIэ пхузощI!»
Темыркъан Юрий ехъуэхъуну зи гугъу тщIы пшыхьым щыщ лIыкIуэхэри еблэгъащ. Абыхэм яхэтахэщ УФ-м ШынагъуэншагъэмкIэ и Советым и Секретарым и къуэдзэ КIуэкIуэ Юрий, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек, КъБР-м ЦIыхухэм я хуитыныгъэхэмкIэ уполномоченнэу КъБР-м щыIэ Зумакулов Борис, Дунейпсо Адыгэ Хасэм и тхьэмадэ Сэхъурокъуэ Хьэутий сымэ.
ЧЭРИМ Марианнэ.
